Billig iPhone 17e på vej? Her er rygterne

Apples næste budgetvenlige iPhone er allerede begyndt at tage form i rygtebørsen. Ifølge flere leakers arbejder Apple på en ny model med navnet iPhone 17e, som forventes lanceret i første halvdel af 2026. Den bliver afløseren til iPhone 16e – som vi har anmeldt her – der markerede enden på SE-serien og begyndelsen på en ny linje af billigere iPhones.

En forårs-lancering

Der er endnu ikke enighed om den præcise dato for lanceringen, men kilder peger på et vindue mellem februar og maj 2026. Analytikeren Ming-Chi Kuo, der normalt er ganske troværdig når det kommer til Apple rygter, vurderer at den vil blive præsenteret i første halvdel af året – og sandsynligvis i februar, som det også var tilfældet for iPhone 16e. Dermed fortsætter Apple traditionen med at frigive sine billigere modeller i årets første måneder.

Skærm på 6,1″ – muligvis med Dynamic Island

Skærmen ventes at være på 6,1″, præcis som på iPhone 16e, men derudover er rygterne mere uenige i forhold til skærmen. Nogle kilder mener, at iPhone 17e genbruger samme panel som forgængeren – og dermed beholder det klassiske notch-design. Andre mener, at Apple endelig dropper notchen til fordel for Dynamic Island, som i dag bruges på de dyrere modeller.

Hvis sidstnævnte rygte holder stik, betyder det, at hele iPhone-serien fra 2026 får Dynamic Island. Teknologien gør udskæringen til en aktiv del af brugerfladen, der viser notifikationer, nuværende afspilning og anden information.

Kendt design, men små justeringer

Selve designet på iPhone 17e forventes at minde om iPhone 16e med flade kanter og et enkelt kamera. Der har tidligere været spekulationer om, at Apple kunne genbruge det afrundede chassis fra iPhone 16, men ingen nyere læk har bekræftet den ændring. Det tyder derfor på, at iPhone 17e fortsætter med det enkle og kantede udtryk, som kendetegner Apples nuværende designlinje.

Ny A19-chip med stærkere AI og grafik

Den største nyhed under motorhjelmen bliver formentlig A19-chipen – samme generation som i iPhone 17. Den vil give fornuftige forbedringer i ydelsen i forhold til A18 som sidder i iPhone 16e.

Apple bruger typisk en lidt neddroslet version af hovedchipen i sine e-modeller, og det kan også blive tilfældet her. Hvor A19 i iPhone 17 har fem grafiske kerner, kan iPhone 17e ende med fire. Forskellen vil dog primært kunne mærkes i grafisk tunge spil, mens den daglige brug næppe påvirkes nævneværdigt.

Til gengæld ventes Neural Engine – den del af chippen, der håndterer kunstig intelligens – at få et løft. Det kan betyde hurtigere billedbehandling, mere effektiv stemmegenkendelse og bedre håndtering af de nye Apple Intelligence-funktioner, som ventes at blive en fast del af iOS 27 som kommer til sommer.

Ydelse tæt på de dyrere modeller

Ifølge Geekbench-tal for A19 processoren ligger CPU-ydelsen markant højere end for A18. iPhone 17 opnår omkring 9.360 point i multi-core og 3.680 i single-core-test, mens iPhone 16e ligger på 7.976 og 3.217 point. Det vil altså være et mærkbart løft af ydelsen.

Der forventes 8 GB RAM, ligesom i iPhone 16e og 17.

Budget-iPhone med langsigtet strategi

Med 17e-modellen ser Apple ud til at have etableret et nyt mønster for sine budgettelefoner. I stedet for at opdatere SE-linjen med flere års mellemrum, lader det til, at “e”-serien får en årlig opgradering parallelt med de øvrige iPhone-familier. Det giver både et klarere produktnavn og en mere forudsigelig cyklus for brugerne.

Selvom meget stadig er ubekræftet, tegner billedet sig af en iPhone 17e, der får en moderne skærm med Dynamic Island, et markant hurtigere chipset og muligvis en opgraderet kameraoplevelse – alt sammen i et prisleje, der holder sig væsentligt under de dyrere modeller.

Billig iPhone 17e på vej? Her er rygterne